***Proiect***

**LEGE**

**pentru modificarea Legii nr. 230/2022**

**privind dreptul de autor și drepturile conexe**

Parlamentul adoptă prezenta lege organică

**Art. I.** Legea nr.230/2022 privind dreptul de autor și drepturile conexe (Monitorul Oficial al Republicii Moldova nr.278-282/578 din 09.09.2022), se modifică după cum urmează:

1. La articolul 77, alineatul (3) va avea următorul cuprins: “(3) Cuantumul remunerației echitabile se stabilește în cuprinsul metodologiei negociate potrivit prevederilor art. 99–101.”.

1. Articolul 101:
2. se completează cu alineatele (21) și (61) cu următorul cuprins:

„(21) Organizațiile de gestiune colectivă pot solicita în negocieri o remunerație minimă ce urmează a fi achitată de către utilizatori pentru asigurarea unui venit minim titularilor de drepturi în cazul în care sumele echivalentului remunerației procentuale sunt mai mici decât suma remunerației minime stabilită”.

„(61) Pentru activitatea de retransmitere prin cablu și activitatea de retransmisie a programelor de radio și televiziune, organizațiile de gestiune colectivă pot solicita numai remunerații forfetare.”.

2) la alineatul (7), enunțurile doi și trei vor avea următorul cuprins: “Aceste modificări se depun la AGEPI, care la rândul său, prin ordinul directorului general le transmite spre publicare în Monitorul Oficial al Republicii Moldova în termen de 5 zile lucrătoare de la data depunerii. Remunerațiile forfetare modificate intră în vigoare la data publicării în Monitorul Oficial al Republicii Moldova, iar cele anterioare își încetează efectele de drept.”.

3) se completează cu alineatele (9) - (12) cu următorul cuprins:

„(9) În cazul în care părțile din comisia de negociere nu ajung la o înțelegere în termenul prevăzut la art. 100 alin. (5), negocierile se consideră eșuate și se consemnează într-un protocol, care se depune la AGEPI în termen de 3 zile de la semnarea acestuia.

(10) În cazul în care în condițiile alin. (9) negocierile eșuează și pentru dreptul pentru care au fost inițiate negocierile nu există nici o metodologie publicată în Monitorul Oficial al Republicii Moldova, oricare dintre părți poate depune o cerere la AGEPI prin care să solicite emiterea metodologiei pentru acel drept.

(11) Pentru emiterea metodologiei prevăzute la alin. (10), prin ordinul directorului general, AGEPI creează o comisie, în componența căreia se regăsesc reprezentanți ai AGEPI, după caz, ai Ministerului Culturii, Ministerului Dezvoltării Economice și Digitalizării, Ministerului Finanțelor și ai Consiliului Audiovizualului.

(12) Ținând cont de criteriile prevăzute la art. 100 alin. (6), precum și de argumentele și probele aduse de către părți, comisia creată de către AGEPI emite metodologia în termen de 30 de zile de la data depunerii cererii, care se publică în Monitorul Oficial al Republicii Moldova în termen de 5 zile lucrătoare. Metodologia emisă de către Comisie poate fi contestată în instanța de judecată.”.

3. Articolul 102 se completează cu alineatul (21), cu următorul cuprins:

„(21) Metodologiile publicate în Monitorul Oficial al Republicii Moldova se aplică de la data avizării organizațiilor de gestiune colectivă potrivit dispozițiilor prezentei legi, indiferent de durata negocierii metodologiilor și data publicării acestora.”

4. Articolul 103:

1) la alineatul (5), litera c), cuvintele „cu un nivel minim de cheltuieli” se substituie cu cuvintele „precum și deține acorduri de reprezentare reciprocă cu organizații de gestiune colectivă similare din străinătate.”.

2) alineatele (8) și (9) se abrogă;

3) la alineatul (13), cuvântul “unic” se exclude.

5. Articolul 123 se completează cu alineatul (8) cu următorul cuprins:

„(8) Prezenta lege nu afectează atribuțiile, drepturile, obligațiile, capacitatea de exercițiu, capacitatea de folosință, inclusiv capacitatea de folosință și capacitatea de exercițiu a drepturilor procedurale civile a organizațiilor de gestiune colectivă, care la data intrării în vigoare a prezentei legi, își desfășurau activitatea în condițiile avizelor și deciziilor eliberate de AGEPI în baza Legii nr. 139/2010 privind dreptul de autor și drepturile conexe.”.

**Art. II**. (1) Prezenta lege intră în vigoare la data publicării în Monitorul Oficial al Republicii Moldova.

(2) Organizațiile de gestiune colectivă desemnate colector prin deciziile directorului general al AGEPI își păstrează această calitate pe o perioadă nedeterminată până la revocarea acestora în condițiile art. 103 alin. (10) și (11).

(3) Agenția de Stat pentru Proprietatea Intelectuală, în termen de o lună de la data intrării în vigoare a prezentei legi, va modifica deciziile directorului general de desemnare a organizațiilor de gestiune colectivă în calitate de colector și va asigura publicarea acestora în Monitorul Oficial al Republicii Moldova.

PREȘEDINTELE PARLAMENTULUI